Euroopa Liit teatas kolmapäeval otsusest eraldada Kreekale ja teistele liikmesriikidele ühtekokku 700 miljonit eurot erakorralist humanitaarabi, et toime tulla rändekriisiga.
Abi eraldatakse kolme aasta jooksul - 300 miljonit eurot 2016. aastal ning 200 miljonit nii 2017. kui 2018. aastal, ütles Euroopa Komisjoni humanitaarabivolinik Christos Stylianides.
"Ei tohi kaotada aega kõigi võimalike vahendite eraldamisel hoidmaks ära kannatusi meie enda piirides. Tänase ettepanekuga tehakse 700 miljonit eurot kättesaadavaks, et anda abi seal, kus seda kõige rohkem vajatakse," ütles Stylianides.
Kuigi abi on kättesaadav kõigile liikmesriikidele, on täna esiplaanil Kreeka. Pärast Balkani rändekoridori osalist sulgemist on Makedoonia piiri lähistel lõksu jäänud kümned tuhanded Türgi kaudu saabunud immigrandid ja põgenikud, kes sooviksid liikuda põhjapoole, vahendas "Aktuaalne kaamera".
"See ettepanek tagab Euroopa vastuse, mis põhineb solidaarsusel ja humaansusel. See kannab hoolt põgenike baasvajaduste eest. See lubab Euroopa Liidul panustada humanitaarabiga liikmesriikides, kelle administratiivne ja rahaline võimekus on ülekoormatud," ütles Stylianides.
Ta ei öelnud, kui suure summa saab Kreeka, mis on taotlenud umbes 480 miljonit eurot 100 000 põgeniku majutamiseks.
Plaani peavad heaks kiitma ka EL-i liikmesriigid ja Euroopa Parlament.
Euroopa Komisjon ütles, et plaani koordineeritakse esmakordselt ka ÜRO ja teiste abiorganisatsioonidega.
Toimetaja: Laur Viirand, Merili Nael
Allikas: ERR/BNS